Jonathan Gould

Jonathan Alan Gould (født 18. juli 1968 i Paddington i England) er en skotsk tidligere fotballspiller og senere fotballtrener som er mest kjent fra sin periode som målvakt for den skotske fotballklubben Celtic FC og en rekke andre mindre klubber. Gould fikk også to landskamper for  i perioden 1998 til 2000, og var blant annet med i troppen til VM i fotball 1998.

Klubbkarriere 
Gould begynte sin spillerkarriere hos Clevedon Town i 1989. Han gikk videre via Halifax Town og et kortere opphold hos West Bromwich Albion i lavere divisjoner før han ankom Coventry City i juli 1992. Der spilte han 27 seriekamper frem til 1996, først under hans trenerfar Bobby Gould, og deretter under ledelse av Phil Neal. I 1996 dro han på en fri overgang til andredivisjonsklubben Bradford City, hvor Gould fikk spille Playoff-finalen mot Notts County FC på Wembley. 

I den påfølgende sesongen ble han utkonkurrert på førstelagsplassen av Mark Schwarzer, og i august 1997 ble han plukket opp av den skotske storklubben Celtic FC. Hos Celtic ble han en viktig del av laget som direkte utfordret det nesten ti år lange hegemoniet til rivalen Rangers FC og forhindret de i å vinne sitt tiende seriemesterskap på rad da Celtic vant serien i 1997/1998-sesongen. Gould etablerte seg fast på førstelaget under ledelse av Josef Venglos og siden av John Barnes, men fikk konkurranse om plassen av Dmitri Kharine i 1998/1999-sesongen. I 2000/2001-sesongen mistet Gould plassen da den nye manageren Martin O'Neill skrev kontrakt med Robert Douglas, men fortsatte som reservemålvakt frem til januar 2003 da han gikk på en fri overgang til Preston North End.

Hos Preston var han igjen førstemålvakt, men i august 2004 ble han lånt ut til Hereford United hvor han fikk 15 seriekamper. I februar 2005 dro han på en fri overgang til Bristol City, men fikk ikke spille noen seriekamper og la i første omgang opp som fotballspiller. Han spilte for øvrig ti seriekamper over to sesonger under sin trenerkarriere i Oseania.

Landslagskarriere 
Som følge av sitt spill hos Celtic i debutsesongen 1997/1998 ble han tatt ut for  i en vennskapskamp mot  i oktober 1998. Han ble tatt ut i troppen til VM i fotball 1998 av landslagstrener Craig Brown, men var i praksis tredjemålvakt bak Jim Leighton og Neil Sullivan og fikk dermed ikke spille noen av Skottlands tre gruppespillkamper. Gould fikk totalt to landskamper for Skottland frem til 2000.

Trenerkarriere 
Etter at han la opp som fotballspiller ble Gould ansatt som manager hos Hawke's Bay United på New Zealand, hvor han fikk sin far Bobby Gould som assistent. I 2009 dro han videre til Wellington Phoenix FC, hvor han ble ansatt som assistenttrener. I 2011 dro han igjen videre til Perth Glory FC, hvor han ble en del av trenerapparatet under ledelse av Goulds landsmann og tidligere Rangers-rival Ian Ferguson.

Meritter 
Celtic FC
 Scottish Premier League: 1997/1998, 2000/2001, 2001/2002
 Scottish Cup: 2000/2001
 Scottish League Cup: 1997/1998, 1999/2000, 2000/2001

Eksterne lenker 
 

Skotske fotballspillere
Skotske fotballtrenere
Spillere i Fotball-VM 1998
Fotballspillere for Halifax Town AFC
Fotballspillere for West Bromwich Albion FC
Fotballspillere for Coventry City FC
Fotballspillere for Bradford City AFC
Fotballspillere for Gillingham FC
Fotballspillere for Celtic FC
Fotballspillere for Preston North End FC
Fotballspillere for Hereford United FC
Fotballspillere for Bristol City FC
Fotballspillere for Hawke's Bay United
Fotballspillere for Wellington Phoenix FC
Personer fra London
Fødsler i 1968